钦定古今图书集成/明伦汇编/氏族典/第344卷 > 《廖用贤尚友录》 > 周䊸
## 钦定古今图书集成/明伦汇编/氏族典/第344卷 > 《廖用贤尚友录》 > 周䊸

按《后汉书周䊸传》：“䊸字文通，下邳徐人也。刻削少恩，
好《韩非》之术。永平中，补南行唐长，杀县中尤无状者
数十人。迁博平令，收考奸臧，无出狱者。建初中，为渤
海太守。每赦令到郡，辄隐闭不出，先遣使属县尽决
刑罪，乃出诏书，坐征诣廷尉，免归。䊸廉洁无资，常筑
墼以自给。肃宗闻而怜之，复以为郎，再迁召陵侯相”，
征拜洛阳令。下车先问大姓主名，于是部吏望风旨，
争以激切为事，贵戚跼蹐，京师肃清。八年，免官。永元
五年，复征为御史中丞。六年夏，旱，车驾自幸洛阳，录
囚徒二人，被掠生虫，坐左转骑都尉。七年，迁将作大
匠。九年，卒于官。